P. Pelegrini, poslanec: (2007-09-13):
Problémom, ktorý táto navrhovaná novela má za cieľ riešiť, je, že Slovenská republika zákazom evidencie určitých dovezených ojazdených vozidiel a vyžadovaním technických kontrol pred ich opätovným prihlásením, resp. zapísaním do evidencie vozidiel v Slovenskej republike bez toho, aby táto podmienka rovnako platila aj pre domáce vozidlá za rovnakých okolností, porušuje svoje povinnosti s čl. 28 a 30 Zmluvy o založení Európskeho spoločenstva – nedovolené obmedzenie voľného pohybu tovaru. Slovenská republika postupuje diskriminačne tým, že dovezené ojazdené vozidlá z iných členských štátov bez typového schválenia ES musia byť v súlade s typovým schválením ES, zatiaľ čo podobné domáce ojazdené motorové vozidlá môžu byť opätovne prihlásené do evidencie vozidiel, napríklad v prípade zmeny majiteľa, i keď nespĺňajú prísne normy ustanovené pre dovezené vozidlá. Po ďalšie, vyžaduje osobitnú kontrolu technickej spôsobilosti pred opätovným prihlásením jednotlivo dovezených ojazdených vozidiel do evidencie vozidiel v Slovenskej republike, zatiaľ čo v prípade domácich vozidiel v prípade opätovnej evidencie takúto povinnosť nevyžaduje. Predložený návrh novely zákona je vypracovaný v súlade s výkladovým oznámením komisie o postupoch registrácie motorových vozidiel s pôvodom v inom členskom štáte, vydaním ktorého Európske spoločenstvá sledujú cieľ uľahčiť voľný pohyb vozidiel prihlásených do evidencie vozidiel v jednom členskom štáte pre premávku na pozemných komunikáciách v ostatných členských štátoch a opätovné uvedenie do prevádzky vozidiel, ktoré už boli predtým zaevidované v inom členskom štáte. V Slovenskej republike v súlade s § 88 a nasledujúcich zákona č. 315/1996 Z. z. o premávke na pozemných komunikáciách v znení neskorších predpisov všetky dovezené vozidlá, o ktorých orgán schvaľujúci technickú spôsobilosť vozidla rozhodol, že musia byť evidované a opatrené evidenčným číslom, musia sa prihlásiť do evidencie na okresnom dopravnom inšpektoráte Policajného zboru príslušnom podľa miesta trvalého pobytu alebo podľa sídla držiteľa vozidla. Z výkladového oznámenia tiež vyplýva, že technické vlastnosti vozidla, ktoré už bolo predtým zaevidované v inom členskom štáte, by sa mali posúdiť na základe technických podmienok platných v prijímajúcom členskom štáte. Prijímajúce členské štáty môžu vyžadovať, aby sa vozidlá predtým zaevidované v inom členskom štáte podrobili technickej kontrole pred opätovným prihlásením do evidencie vozidiel iba, ak je táto kontrola povinná aj v prípade každého prevodu vlastníctva akéhokoľvek vozidla alebo v prípade akejkoľvek zmeny držiteľa osvedčenia o evidencii vozidla prihláseného do evidencie vozidiel v tom istom členskom štáte. Navrhovaná úprava súčasne reaguje aj na potreby vyplývajúce z praktickej aplikácie. Predkladaný návrh zákona je v súlade s Ústavou Slovenskej republiky, platným právnym poriadkom Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskych spoločenstiev a Európskej únie. Medzi ďalšie pripomienky, ktoré novela obsahuje, patrí aj možnosť vykonať následnú technickú kontrolu v ktorejkoľvek stanici technickej kontroly na Slovensku, nakoľko už funguje informačný systém, ktorý umožní, aby vozidlo, ak v prípade, že nevyhovie technickým požiadavkám na jednej stanici technickej kontroly, následnú môže vykonať na hociktorej, ktorá funguje na území Slovenskej republiky. Doteraz bola povinnosť vykonať túto následnú kontrolu presne v tej istej stanici, kde predtým vozidlo nevyhovelo. Zvyšuje sa poplatok, správny poplatok pri dovoze vozidiel z nečlenských krajín, to znamená, z tretích krajín na sumu 10 tisíc korún. Samozrejme, je potrebné diskutovať a dúfam, že zákon, ak prejde do druhého čítania, tak predmetom diskusie bude aj otázka toho uvoľnenia neobmedzeného dovozu vozidiel tým, že prestávame na základe tejto navrhovanej novely tak, ako si to vyžaduje komisia, prestávame vyžadovať doklad COC, ktorý hovorí o typovom schválení vozidiel. Podľa štatistík dnes najväčšie množstvo dovezených vozidiel na Slovensku tvoria vozidlá s priemerným vekom 10 rokov. Takže, aj keď, samozrejme, musíme vyhovieť výčitkám alebo tomu výkladovému oznámeniu, krajiny ako Nemecko aj Rakúsko takéto obmedzenia veku vozidiel tým, že predpisujú určité technické požiadavky na vozidlá, majú. Samozrejme, sú to krajiny podstatne väčšie a otázka je, v akej miere uvoľnia tento svoj trh. My zatiaľ postupujeme v zmysle toho, ale je možné ešte v prípade jeho prerokúvania v druhom čítaní takú povinnosť predkladania dokladov COC opätovne zaviesť. Ale predpokladám a chcel by som aj požiadať kolegov, ktorí sa touto problematikou zaoberajú, aby sme o nej v druhom čítaní spoločne diskutovali. Dámy a páni, ja vás žiadam o podporu tohto návrhu zákona. Ďakujem pekne.